
Annotatsiya. Maqolada o‘zbek xalq og‘zaki ijodidagi xarakter-xususiyat sifatlarining poetic funksiyasi tahlil qilinadi. Sifatlarning obrazlilikni yaratish, milliy ruh va qadriyatlarni ifodalashdagi o‘rni, ularning estetik va tarbiyaviy ahamiyati ilmiy nuqtai nazardan yoritiladi. O‘zbek folkloridagi maqol, topishmoq, ertak va dostonlar misolida sifatlarning badiiy vazifalari tahlil etilib, xalq og‘zaki ijodida ularning poetic imkoniyatlari ko‘rsatib o‘tiladi. 

Аннотация. В статье анализируется поэтическая функция качеств характера в узбекском народном устном творчестве. Роль качеств в создании образности, выражении национального духа и ценностей, их эстетическое и воспитательное значение освещаются с научной точки зрения. На примере пословиц, загадок, сказок и былин узбекского фольклора анализируются художественные функции прилагательных, показываются их поэтические возможности в устном народном творчестве. 

Abstract. The article analyzes the poetic function of character qualities in Uzbek folk oral art. The role of qualities in creating imagery, expressing the national spirit and values, their aesthetic and educational significance are highlighted from a scientific point of view. Using the example of proverbs, riddles, fairy tales and epics of Uzbek folklore, the artistic functions of adjectives are analyzed, their poetic possibilities in oral folk art are shown. 

O‘zbekiston mustaqillikka erishgach, ajdodlar merosi bo‘lgan milliy qadriyatlar va urf-odatlarni tiklash, unutilgan an’analarni o‘rganish va targ‘ib qilish uchun keng imkoniyatlar yaratildi. Milliy marosim va urf-odatlar xalqning ma’naviy uyg‘onishida, mustaqillik g‘oyalarini yosh avlod qalbiga singdirishda va milliy o‘zlikni mustahkamlashda katta o‘rin tutadi. Asrlar davomida shakllanib kelgan xalqona marosimlar xalq ruhiyati va mentalitetining ifodasi sifatida nafaqat tarixiy xotira, balki ma’naviy tayanch ham hisoblanadi. Xalqning eng yaxshi an’analari insonparvarlik, mehmondo‘stlik, do‘stlik va Vatanga muhabbat kabi yuksak qadriyatlarni mujassamlashtirgan. 
Folklor – xalqning donoligi va ijodiy salohiyatining mahsuli bo‘lib, uning ma’nosi inglizcha “folk” (xalq) va “lore” (donolik) so‘zlaridan kelib chiqqan. Bu atamani ilk bor 1846-yilda Vilyam Toms ilmiy istiloh sifatida qo‘llagan. Keyinchalik, xalqaro miqyosda folklore tushunchasi keng tarqaldi. Ingliz tilida so‘zlashuvchi mamlakatlarda u xalq og‘zaki ijodining barcha ko‘rinishlarini — poeziya, nasr, musiqa, raqs, diniy e’tiqod va odatlarni o‘z ichiga olsa, boshqa tillarda, jumladan, o‘zbek tilida u asosan og‘zaki poetic ijod ma’nosida ishlatiladi. 
Sifatlar folklorda qahramonlarning xarakterini yorqin ifodalashda keng qo‘llanadi. Masalan, maqollarda: “Yaxshi ot — yurtga bezak, yaxshi odam — elga bezak”, “Saxiy kishi — sahroga yomg‘ir” kabi misollarda “yaxshi”, “saxiy” sifatlari ijobiy xarakterlarni ifodalasa, “yomon qo‘shni — o‘t o‘chirmas” kabi birliklarda “yomon” salbiy xarakter belgisi sifatida namoyon bo‘ladi. Bu sifatlar poetik obrazni jonlantirib, ma’naviy-axloqiy g‘oyani kuchaytiradi. 
O‘zbek xalq ertaklarida va dostonlarida qahramonlarning jasoratli, adolatli, sadoqatli, donishmand yoki makkor, xudbin kabi sifatlar bilan ta’riflanishi syujet rivojiga kuchli ta’sir ko‘rsatadi. Shuningdek, dostonlarda izohli lug‘atlarda berilmagan bir qator xarakter-xususiyat bildiruvchi sifatlarni uchratish mumkin. 
O‘zi sardor ekan, sardor saboqli,
Ot ustiga mingan kuni o‘moqli,
Xaloyiqqa yomon kuni kerakli,
Qarchig‘ay kelbatli, burgut qaboqli,
Yigitning lochinin ko‘rdim, buvishim. (Kuntug‘mush, 30-bet)
Yuqorida keltirilgan misolda kelbatli so‘zi gavdali, baland bo‘yli kabi ma’nolarni bildiradi. Buni folklor qo‘shiqlarida ham ko‘rishimis mumkin:
Davlat ham kerak yigitga
Savlat ham kerak yigitga…
Bu misoldagi savlat ham gavda, bo‘y kabi ma’nolarda ishlatiladi. 
Ertaklardagi “yaxshi niyatli kambag‘al”, “ochko‘z savdogar”, “ayyor kampir” kabi sifatlar esa xalqning axloqiy qarashlarini ko‘rsatadi va o‘quvchida badiiy-estetik hissiyot uyg‘otadi. 
Xarakter-xususiyat sifatlari orqali xalq o‘z axloqiy mezonlarini, ijtimoiy qadriyatlarini asrlar davomida og‘zaki ijodda ifodalab kelgan. “Yaxshi topib gapirar – yomon qopib”, “Kamtarga kamol – manmanga zavol” kabi maqollar nafaqat badiiy go‘zallikka, balki tarbiyaviy ahamiyatga ham ega. 
O‘zbek xalq og‘zaki ijodining eng qadimiy va barqaror janrlaridan biri — marosim folkloridir. Bu janr o‘zining hayotiy yo‘nalishi va maqsadiga ko‘ra ikki asosiy turkumga ajratiladi: mavsumiy marosimlar folklori hamda oilaviy-maishiy marosimlar folklori. Har ikkisi ham vazifasi, tuzilishi va poetik tabiati jihatidan turlicha janrlarni o‘z ichiga oladi. Shuningdek, laparlarda ham xarakter xususiyat sifatlari turlicha voqelanadi:
Tom boshida o‘ltiribdir,
Bo‘tako‘zlik bir juvon,
Olma bersam, noz qiladur,
Bo‘yni oltindek juvon [Qosimov N., 2008:76]
Buni quyidagi misolda ham ko‘rishimiz mumkin:
Chinnini zargarga bersam,
Marvarid qilmaymikian?
Chin ko‘ngilni yorga bersam,
Mehribon bo‘lgaymikan? [Qosimov N., 2008:120]
O‘zbek xalq og‘zaki ijodida xarakter-xususiyat sifatlari poetic obrazlilikning asosiy vositalaridan biridir. Ular qahramonlarning ijobiy va salbiy tomonlarini ochib berish, milliy ruh va qadriyatlarni ifodalash, tarbiyaviy g‘oyalarni singdirish kabi vazifalarni bajaradi. Sifatlarning badiiy imkoniyatlarini tahlil qilish, folklordagi poetic funksiyalarini ilmiy o‘rganish nafaqat tilshunoslik, balki pedagogika, etnografiya va madaniyatshunoslik uchun ham muhim ahamiyatga ega. Shu bois bu yo‘nalish bo‘yicha izlanishlarni davom ettirish, sifatlarning folklordagi estetik va ma’naviy ahamiyatini chuqur tadqiq etish dolzarb vazifalardan biridir. 

